text: ”Lave stemmer” i klasselokalet fungerer bedre end skældud
  09 oktober 2019 kl. 06.02
  45 procent af de syv til 12-årige får skældud mindst en gang om ugen. I 3. klasse på Hammelev Skole i Hammelev har Dorte Mikkelsen fundet en anden løsning. 
  ”Kan du så sætte dig ned!”
  Beskeden kan flyve gennem klasselokalet, når læreren skælder ud.
  - Det er ikke så rart at få skæld ud, for man kan godt lige få en klump i halsen, når lærere taler med en meget sur eller mørk stemme, siger Josefine Holm, der går i 3. klasse på Hammelev Skole i Hammelev.
  Hendes klassekammerat Carl Loholm kender også følelsen af at få skældud.
  - Så bliver jeg bare lidt ked af det indeni, siger han.
  Dorte Mikkelsen, lærer, Hammelev Skole: "Jeg tror, at skældud med en høj stemme kan virke voldsomt."
  En anden metode
  45 procent af børn mellem syv og 12 år får skæld ud mindst en gang om ugen, viser en undersøgelse fra Psykiatrifonden.
  Det er dog ikke noget, de to klassekammerater og resten af 3. klasse oplever, når deres klasselærer Dorte Mikkelsen underviser dem. Hun bruger en anden metode, som giver børnene mere rolige undervisningstimer.
  - Jo lavere min stemme er, jo lavere er elevernes stemmer, når vi snakker sammen, og derfor er det ikke nødvendigt at skælde ud så tit, siger klasselæreren.
  Når Dorte Mikkelsen underviser, foregår det med så lav stemme, at hun næsten hvisker til eleverne i 3. klasse.
  Det er ikke den eneste metode. Josefine Holm tilføjer også, at klasselæreren bruger andre metoder, når hun skal skabe ro i klasselokalet.
  - Dorte kan godt sende et tegn, hvor hun gør sådan her, og så tier alle faktisk stille, siger hun og viser med pegefingeren mod læberne, hvordan eleverne bliver stille.  
  
  Skæld ud med lav stemme
  Børnenes Danmark
  Hvordan ser dagens Danmark egentlig ud, hvis man ser det fra børnehøjde?Uge 41 har TV 2 og de otte regionale tv-stationer fokus på Børnenes Danmark.Folkeskolereform, minimumsnormeringer og nationale tests fylder meget, men hvad er børnene optaget af?Et børnepanel, bestående af 6. klasseselever fra hele landet, forsøger at give et indblik i, hvordan det er at være barn i 2019 og hvilke bekymringer, der kan være.
  Selv om Dorte Mikkelsen taler i et lavt toneleje, kan hun også skælde ud, når det er nødvendigt. Der bruger hun også den lave stemme af hensyn til eleverne.
  - Selvfølgelig kan det ikke undgås, at man skælder ud en gang imellem, men jeg gør det som regel med meget lav stemme, fordi jeg tror, at skældud med en høj stemme kan virke voldsomt, siger hun.
  De lave stemmer har også en den effekt, at flere elever får mere ud af undervisningen.   
  - Skæld ud gør mig måske mere vred på læreren, og så kan jeg godt blive vred og bare gå ud af klassen, siger Josefine Holm.
  
  